CELEX: 32016R0911
Language: et
Date: 2016-06-09 00:00:00
Title: Komisjoni rakendusmäärus (EL) 2016/911, 9. juuni 2016, milles sätestatakse kooskõlas Euroopa Parlamendi ja nõukogu direktiiviga 2014/59/EL (millega luuakse krediidiasutuste ja investeerimisühingute finantsseisundi taastamise ja kriisilahenduse õigusraamistik) rakenduslikud tehnilised standardid konsolideerimisgrupi finantstoetuse lepingute kirjelduse vormi ja sisu kohta (EMPs kohaldatav tekst)

10.6.2016   
            
            
               ET
            
            
               Euroopa Liidu Teataja
            
            
               L 153/25
            
         KOMISJONI RAKENDUSMÄÄRUS (EL) 2016/911,
   9. juuni 2016,
   milles sätestatakse kooskõlas Euroopa Parlamendi ja nõukogu direktiiviga 2014/59/EL (millega luuakse krediidiasutuste ja investeerimisühingute finantsseisundi taastamise ja kriisilahenduse õigusraamistik) rakenduslikud tehnilised standardid konsolideerimisgrupi finantstoetuse lepingute kirjelduse vormi ja sisu kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta direktiivi 2014/59/EL, millega luuakse krediidiasutuste ja investeerimisühingute finantsseisundi taastamise ja kriisilahenduse õigusraamistik ning muudetakse nõukogu direktiivi 82/891/EMÜ ning Euroopa Parlamendi ja nõukogu direktiive 2001/24/EÜ, 2002/47/EÜ, 2004/25/EÜ, 2005/56/EÜ, 2007/36/EÜ, 2011/35/EL, 2012/30/EL ja 2013/36/EL ning määruseid (EL) nr 1093/2010 ja (EL) nr 648/2012, (1) eriti selle artikli 26 lõiget 2,
   ning arvestades järgmist:
   
               (1)
            
            
               Direktiivi 2014/59/EL II jaotise III peatükis on sätestatud eeskirjad, mis käsitlevad konsolideerimisgrupi finantstoetuse lepinguid finantstoetuse andmiseks liidus emaettevõtjana tegutseva krediidiasutuse või investeerimisühingu või direktiivi 2014/59/EL artikli 1 lõike 1 punktis b, c või d osutatud üksuse ja selle niisuguste muus liikmesriigis või kolmandas riigis asuvate tütarettevõtjate vahel, mis on krediidiasutused või investeerimisühingud või finantsasutused, mis on hõlmatud emaettevõtja konsolideeritud järelevalvega, juhul kui toetust saav üksus vastab varase sekkumise tingimustele. See võimaldab rahalisi vahendeid üle kanda olukorras, kui konsolideerimisgrupi üksusel on suuri raskusi. Selleks et teha teadlikke investeerimisotsuseid, on võlausaldajatel ja investoritel vaja läbipaistvust seoses kõnealustest lepingutest tulenevate riskide ja võimalike kohustustega ning konsolideerimisgrupi finantsseisundi taastamise võimalustega. Leping peaks seepärast olema vormis, millele üldsusel on lihtne juurdepääs ja mis on finantsaruannete vormiga sarnane.
            
         
               (2)
            
            
               Konsolideerimisgrupi finantstoetuse lepingu üldtingimused, mis tuleb avaldada, peaksid sisaldama sellist asjakohast teavet nagu maksimaalne toetuse summa, toetuse andmisel kasutatava lepingutasu arvutamise põhimõtted, tähtaegade profiili üldine kirjeldus ja toetusena antud laenude maksimaalne tähtaeg. Avaldamisel tuleks aga siiski austada spetsiifilisema teabe konfidentsiaalsena hoidmise vajadust.
            
         
               (3)
            
            
               Käesolev määrus põhineb Euroopa Pangandusjärelevalve poolt komisjonile esitatud rakenduslike tehniliste standardite eelnõul.
            
         
               (4)
            
            
               Euroopa Pangandusjärelevalve on korraldanud käesoleva määruse aluseks oleva rakenduslike tehniliste standardite eelnõu kohta avalikud konsultatsioonid, analüüsinud võimalikku asjaomast kulu ja kasu ning küsinud arvamust Euroopa Parlamendi ja nõukogu määruse (EL) nr 1093/2010 (2) artikli 37 kohaselt loodud pangandussektori sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   Avaldamise vorm
   Iga asutus, mis on direktiivi 2014/59/EL artikli 19 kohaselt sõlmitud konsolideerimisgrupi finantstoetuse lepingu osaline, avaldab teabe kooskõlas käesoleva määruse artikliga 2 oma veebisaidil vormis, mis tagab, et see on avalikkusele kättesaadav.
   Kuivõrd krediidiasutus või investeerimisühing avaldab konsolideerimisgrupi finantsaruandeid, avaldatakse teave samas vormis, mis on nähtud ette finantsaruannetes sisalduva mittekvantitatiivse teabe jaoks.
   Artikkel 2
   Avaldatavad tingimused
   1.   Krediidiasutused ja investeerimisühingud avaldavad vähemalt järgmise teabe:
   
               a)
            
            
               konsolideerimisgrupi finantstoetuse lepingu osalisteks olevate konsolideerimisgrupi üksuste nimed;
            
         
               b)
            
            
               toetuse võimalik vorm;
            
         
               c)
            
            
               laenu korral otstarve, milleks laenu raames antavat kapitali kasutada võib;
            
         
               d)
            
            
               tagatise korral potentsiaalselt kaetud tehingud ja kolmandad isikud;
            
         
               e)
            
            
               see, millisel määral on konsolideerimisgrupi finantstoetuse lepingu iga osalise konsolideerimisgrupi finantstoetuse andmise kohustused ja konsolideerimisgrupi finantstoetuse saamise õigused vastastikused; kui leping ei ole täielikult vastastikune, eristatakse teabe esitamisel erinevaid osalisi, kelle suhtes kohaldatakse erinevaid lepingutingimusi;
            
         
               f)
            
            
               konsolideerimisgrupi finantstoetuse piirangud konsolideerimisgrupi finantstoetuse lepinguga hõlmatud toetuse iga vormi puhul;
            
         
               g)
            
            
               konsolideerimisgrupi finantstoetuse andmisel kasutatava lepingutasu arvutamise põhimõtted ja see, kuidas need on seotud toetuse andmise ajal valitsevate turutingimustega;
            
         
               h)
            
            
               toetusena antud mis tahes laenu nõudeõiguse järgu, tähtaegade profiili ja maksimaalse tähtaja üldine kirjeldus;
            
         
               i)
            
            
               mis tahes muude tagasimaksekohustuste üldine kirjeldus;
            
         
               j)
            
            
               toetust saava üksuse ja toetust andva üksusega seotud selliste asjaolude või näitajate üldine kirjeldus, mis on toetuse andmise ajenditeks;
            
         
               k)
            
            
               tagatis- ja võimendustagatise nõuete üldine kirjeldus.
            
         Avaldatav teave hõlmab teavet, mis on asjaomase konsolideerimisgrupi üksuse puhul asjakohane, sealhulgas teave konsolideerimisgrupi muid üksusi puudutavate lepingutingimuste kohta, juhul kui avaldamine võib asjaomast üksust mõjutada.
   Mitteasjakohase teabe korral märgitakse „ei ole asjakohane“.
   2.   Koos avaldatava teabega esitatakse avaldus, et finantstoetuse andmise suhtes kohaldatakse direktiivi 2014/59/EL artikli 23 kohaseid tingimusi ja pädeva asutuse õigust toetuse andmine keelata või seda piirata vastavalt direktiivi 2014/59/EL artiklile 25.
   Artikkel 3
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. juuni 2016
      
         
            Komisjoni nimel
         
         
            eesistuja
         
         Jean-Claude JUNCKER
      
   
   
      (1)  ELT L 173, 12.6.2014, lk 190.
   
      (2)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).